b"\n_START_ARTICLE_\nDansk Skolemuseum\n_START_SECTION_\nHistorie\n_START_PARAGRAPH_\nKernen i museets samlinger g\xc3\xa5r tilbage til det oprindelige Dansk Skolemuseum, som blev grundlagt i 1887 af overl\xc3\xa6rer Emil Sauter, der i 1874 var medstifter af Danmarks L\xc3\xa6rerforening. Fra begyndelsen var museet styret af et udvalg nedsat af Danmarks L\xc3\xa6rerforening, men da Rigsdagen p\xc3\xa5 Finansloven 1888-89 bevilgede en \xc3\xa5rlig sum p\xc3\xa5 5.000 kr. gik museet over til at blive statsejet og der blev udn\xc3\xa6vnt en fast bestyrelse for museet._NEWLINE_Den oprindelige id\xc3\xa9 med museet var at opbygge en studiesamling af de nyeste undervisningsmidler fra ind- og udland til orientering og inspiration for l\xc3\xa6rere og skolemyndigheder. Skolemuseet blev oprettet fordi der i slutningen af 1800-tallet var et stigende behov for fornyelse i grundskolen. Undervisningsmaterialer, skolebygninger, l\xc3\xa6reruddannelse og hygiejne i skolen var utidssvarende og gammeldags. Industrialiseringen kr\xc3\xa6vede unge med viden om samfundsforhold og naturvidenskab fremfor et indg\xc3\xa5ende kendskab til bibelen._NEWLINE_I starten boede museet i Emil Sauters skole i Gladsaxe, men flyttede i l\xc3\xb8bet af de n\xc3\xa6ste \xc3\xa5rtier adskillige gange, blandt andet til Stormgade, hvor Nationalmuseet nu ligger. I den periode begyndte museet ogs\xc3\xa5 at indsamle \xc3\xa6ldre skolemateriale af mere traditionel museal karakter. I 1920 blev samlingen delt op i en decideret bogsamling og en udstillingssamling. Bogsamlingen voksede st\xc3\xb8t og fik i 1927 status af hovedfagbibliotek for p\xc3\xa6dagogik og b\xc3\xb8rne- og ungdomspsykologi._NEWLINE_I 1929 skulle museet flytte igen og i den forbindelse blev den historiske samling nedpakket og man skiftede navn til Statens P\xc3\xa6dagogiske Studiesamling. I de f\xc3\xb8lgende seks \xc3\xa5rtier l\xc3\xa5 st\xc3\xb8rstedelen af museumssamlingerne nedpakket p\xc3\xa5 Statens P\xc3\xa6dagogiske Studiesamling (oprettet 1934), senere Danmarks P\xc3\xa6dagogiske Bibliotek, i dag AU Library, Emdrup._NEWLINE_I 1960'erne steg interessen igen for skolehistorie. I 1965 oprettede Danmarks L\xc3\xa6rerh\xc3\xb8jskole et Institut for Dansk Skolehistorie. I 1966 etablerede man Selskabet for Dansk Skolehistorie, som formidlede forskning i dansk skolehistorie og arbejdede for en generel indsamling af genstande og kilder til skolens historie. I l\xc3\xb8bet af de n\xc3\xa6ste 20 \xc3\xa5r blev der i stigende grad arbejdet for etableringen af et nyt Dansk Skolemuseum. Det lykkedes og i 1995 \xc3\xa5bnede det nye Dansk Skolemuseum i R\xc3\xa5dhusstr\xc3\xa6de 6, i midten af K\xc3\xb8benhavn._NEWLINE_Fra 1995 til 2008 gennemf\xc3\xb8rte det nye museum en lang r\xc3\xa6kke udstillinger og bogudgivelser. Museet havde is\xc3\xa6r mange skoleklasser p\xc3\xa5 bes\xc3\xb8g, som gerne ville opleve en skoledag 'i gamle dage'. Sidel\xc3\xb8bende indsamlede museet nye skolehistoriske genstande, som til dels blev varetaget af frivillige. Dansk Skolemuseum lukkede for publikum 1. august 2008._NEWLINE_Som f\xc3\xb8lge af diskussion om st\xc3\xb8rrelsen af den fortsatte \xc3\xb8konomiske bevilling til museet fra is\xc3\xa6r L\xc3\xa6rerstandens Brandforsikring, enedes de tre underst\xc3\xb8ttende parter Undervisningsministeriet, Danmarks L\xc3\xa6rerforening og f\xc3\xb8rn\xc3\xa6vnte L\xc3\xa6rerstandens Brandforsikring om at afvikle museet ved udgangen af 2008. Den omfattende samling blev pakket ned og opmagasineret. En del af samlingen \xe2\x80\x93 hovedsageligt den omfattende samling af anskuelsesbilleder \xe2\x80\x93 udskiltes dog ret hurtigt til Danmarks P\xc3\xa6dagogiske Bibliotek, senere AU Library, Emdrup, under Danmarks P\xc3\xa6dagogiske Universitetsskole (DPU)._NEWLINE_Samlingen af cirka 12.500 anskuelsesbilleder, danske og udenlandske prim\xc3\xa6rt fra perioden 1800-1950, var \xc3\xa9n af Europas st\xc3\xb8rste. Samlingerne p\xc3\xa5 Dansk P\xc3\xa6dagogisk Bibliotek er nu en del af Aarhus University Library, med navnet AU Library, Emdrup (DPB). Et stort antal anskuelsesbilleder er digitaliseret og tilg\xc3\xa6ngelige p\xc3\xa5 bibliotekets hjemmeside."